
Republika Hrvatska
Trgovački sud u Splitu
Split, Sukoišanska 6


Poslovni broj: 4. St-252/2013-6

U IME REPUBLIKE HRVATSKE 

R J E Š E N J E

	Trgovački sud u Splitu, po sucu Katarini Mikulić, u stečajnom postupku povodom prijedloga predlagatelja- vjerovnika NOVOTERM d.o.o., Zupina 28, Split, OIB: 78311345235, zastupan po punomoćniku Zoranu Ivišu, odvjetniku iz Splitu, Put Supavla 1, radi otvaranja stečajnog postupka nad dužnikom KERUM d.o.o., Zrinsko-Frankopanska 68, OIB: 66124057408, 3. siječnja 2019. 

r i j e š i o   j e     
         
Odbacuje se prijedlog za otvaranje stečajnog postupka nad dužnikom KERUM d.o.o., Zrinsko-Frankopanska 68, OIB: 66124057408.

Obrazloženje

Dana 12. travnja 2013. zaprimljen je prijedlog predlagatelja-vjerovnika NOVOTERM d.o.o., Zupina 28, Split, OIB: 78311345235, radi otvaranja stečajnog postupka nad dužnikom KERUM d.o.o., Zrinsko-Frankopanska 68, OIB: 66124057408.

	U prijedlogu je naveo da predlagatelj, kao vjerovnik  ima dospjelu novčanu tražbinu prema dužniku u iznosu od 104.860,55 kuna zajedno sa zateznim kamatama koje na iznos od 101,92 kuna teku od 30. srpnja 2011., na iznos od 10.036,80 kuna teku od 12. kolovoza 2011., na iznos od 2.066,40 kuna teku od 12. kolovoza 2011., na iznos od 4.292,70 kuna teku od 1. studenog 2011., na iznos od 2.563,32 kuna teku od 29. veljače 2012., na iznos od 76.762,50 kuna teku od 27. ožujka 2012., na iznos od 3.287,50 kuna teku od 21. lipnja 2012., na iznos od 5.749,41 kuna teku od 21. lipnja 2012. pa do isplate po kamatnoj stopi od 15% godišnje, a u slučaju promjene stope zatezne kamate prema eskontnoj stopi HNB-a koja je vrijedila zadnjeg dana polugodišta koje je prethodilo tekućem polugodištu uvećanoj za 8 postotnih poena, te da u istom roku naknadi predlagatelju trošak ovog postupka, uvećan za iznos zateznih kamata koje na taj trošak teku od dana donošenja ovog rješenja o ovrsi pa do namirenja predlagatelja, po stopi od 12% godišnje, a u slučaju promjene stope zatezne kamate prema eskontnoj stopi HNB-a koja je vrijedila zadnjeg dana polugodišta koje je prethodilo tekućem polugodištu uvećanoj za 5 postotnih poena. Navedenu tražbinu predlagatelj ima prema dužniku temeljem rješenja o ovrsi javnog bilježnika Borice Kovčević u Splitu broj Ovrv-134/13 od 22. ožujka 2012. Dužnik ne ispunjavaju svoju obvezu obzirom da je žiro račun dužnika blokiran dulje od 60 dana, te vjerovnik  nije u mogućnosti naplatiti svoju tražbinu. Kod dužnika su ispunjeni stečajni razlozi obzirom da dužnik ima evidentirane nepodmirene obveze u razdoblju duljem od 60 dana, te je po toj osnovi nesposoban za plaćanje. Stoga, predlagatelj predlaže otvaranje stečajnog postupka nad uvodnom navedenim stečajnim dužnikom. U prilog svojih tvrdnji vjerovnik je uz prijedlog za otvaranje stečajnog postupka dostavio i preslik uplatnice, prijedlog za ovrhu, potvrdu FINE od 9. travnja 2013.

	Rješenjem ovog suda pod poslovnim brojem 4.Stpn-7/2017-16 od 29. siječnja 2018. odbačen je prijedlog dužnika KERUM d.o.o., Zrinjsko Frankopanska 68, Split, OIB: 66124057408 za sklapanje predstečajne nagodbe zaprimljen na ovom sudu 17. ožujka 2014. godine, te dopune tog prijedloga od  19. rujna 2016. i 20. rujna 2016. te je navedeno rješenje postalo pravomoćno 2. svibnja 2018. 
Uvidom u spis ovog suda koji se vodi pod poslovnim brojem 12.St-2/2013 proizlazi da je, nakon što je postupak predstečajne nagodbe pravomoćno obustavljen, rješenjem od 2. studenog 2018. otvoren  stečajni postupak nad uvodno navedenim stečajnim dužnikom, a koje rješenje je postalo pravomoćno 20. studenog 2018. 
Kako se nad istim stečajnim dužnikom može otvoriti samo jedan stečajni postupak u kojemu svi vjerovnici mogu ostvarivati svoje tražbine po pravilima koja propisuje Stečajni zakon, to je temeljem odredbe članka 288. stavak 2. Zakona o parničnom postupku („Narodne novine“ broj 53/91, 91/92, 112/99, 88/01, 117/03, 88/05, 2/07, 84/08, 96/08, 123/08, 57/11 i 25/13, dalje ZPP), u vezi s člankom 10. Stečajnog zakona („Narodne novine“ 71/15 i 104/17; dalje SZ) valjalo odbaciti prijedlog za pokretanje stečajnog postupka i odlučiti kao u izreci ovog rješenja.
U Splitu, 3. siječnja 2019.
Sudac


Katarina Mikulić,v.r.
za točnost otpravka – ovlašteni službenik
Ivana Hajder 
 
Uputa o pravnom lijeku: Protiv ovog rješenja dopuštena je žalba. Žalba se može izjaviti u roku od osam dana od dostave rješenja, a dostava ovog rješenja smatra se obavljenom istekom osmog dana od dana njegove objave na mrežnoj stranici e-Oglasna ploča sudova. Žalba se podnosi Trgovačkom sudu u Splitu, pismeno u tri primjerka, a o istoj odlučuje Visoki trgovački sud Republike Hrvatske. 

